钦定古今图书集成/历象汇编/庶征典/第095卷 > 《天冠法师邓均谷祷雨歌》贝琼
## 钦定古今图书集成/历象汇编/庶征典/第095卷 > 《天冠法师邓均谷祷雨歌》贝琼

至正辛丑秋七月，官河无舟死鱼鳖。钱塘城中十万
室，凿井深通海䲡穴。海底九乌朝并出，流金铄石气
愈烈。我无快刃斫旱魃，构孽为妖降吴越。老巫歌舞
帝不悦，真宰之罪当何雪。天冠法师与天通，丹书铁
券呼龙公。石坛昼晦群神降，金支翠旗来半空。举杯
掷地霹雳从，澍雨一日声如谼。三田白水禾芃芃，儿
童满道歌年丰。百金不顾归空同。师岂琐琐贪天功，
笑汝蜥蜴能为龙。